Валери Домовчийски
Валери Домовчийски е български футболист. Юноша на Марица (Пловдив). Висок е 180 см и тежи 74 кг. Състезател на Марица (Пловдив).

Биография 
Валери Ангелов Домовчийски е роден в град Пловдив на 5 октомври 1986 г. Израства в град Раковски, от където са родителите му. Домовчийски има репутацията на силно религиозен човек. Като повечето жители на Раковски той е ревностен католик. Докато живее в родния си град, редовно ходи на църква, не е пропускал неделна литургия.

Женен е за Елена Добрикова, имат син Андрей.

Спортна кариера 
Играл е за Марица и Левски (София). Постепенно младежът се налага при юношите на ФК Левски. Славата му расте и скоро от „Герена“ и „Армията“ го проучват, за да го привлекат.

Съгледвачите на Левски Васил Методиев и Петър Михтарски се договарят преди всички и нападателят, заедно с родителите си, отпътува за София. На „Герена“ Домовчийски започва да се готви при треньора Славчо Стоилов. Първоначално го използват като ляв или десен халф. С идването на Станимир Стоилов в отбора Валери получава шанс да играе с мъжете. Точно когато е готов да бъде титуляр, получава тежка контузия. Дебютът на таланта се отлага до 19 септември 2004 г., когато Валери играе цял мач при победата с 4:0 над „Пирин“. Звездният му миг е на 21 ноември, когато бележи гол при победата с 5:0 над Локомотив (Сф).

Официалният му дебют за младежкия национален отбор е срещу Швеция. Въпреки загубата с 2:1 в София отзивите за играта му са добри. 17-годишният тогава футболист измества от титулярното място в атаката на „Левски“ звездата Георги Чиликов. На критиците, които все още не го признават, доказва качествата си срещу Локомотив (Пд), разписвайки се за победата над пловдивчани. В европейските турнири младият нападател вкарва гол за победата над „Публикум“ при 3:0 за сините през есента на 2005 в София. Бележи важни голове за Левски и срещу ЦСКА (Москва) и Киево (Верона). Общо има 19 мача и 5 гола (7 мача с 2 гола за КЕШ и 12 мача с 3 гола за купата на УЕФА). Силните му изяви със синята фланелка хващат окото на много европейски тимове и на 2 януари 2008 г. той официално е поканен от английския Блекбърн да изкара петдневни проби в началото на януари. От 2008 до 2011 година игра в Херта Берлин, а от 2011 до 2013 бе част от отбора на Дуисбург. На 1 юли 2013 Валери Домовчийски се завръща в България и подписва 2-годишен договор със Ботев (Пловдив). През септември 2016 той подписва двугодишен договор със Славия. Преди това играе в Левадиакос. След престои в няколко клуба от българския елит, най-дългия от които в Ботев (Враца), през лятото на 2021 г. Домовчийски се завръща в родния си клуб - Марица (Пловдив).

Успехи 
Валери Домовчийски е двукратен шампион на България с Левски през сезоните 2005 – 2006 и 2006 – 2007. Два пъти носител на Купата на България през 2005 г. и 2007 г., носител и на Суперкупата на България през 2005 и 2007. В груповата фаза на Шампионската лига играе в 3 мача. Останалите пропуска заради контузия. Четвъртфиналист с Левски София в турнира за купата на УЕФА през сезона 2005 – 2006

Други 
Извън България мечтите на таланта стигат до стадион „Сантяго Бернабеу“. Винаги твърди, че за него има един отбор и един футболист – Реал Мадрид и Зинедин Зидан.

Източници

Външни препратки 

 Форум, посветен на Валери Домовчийски 
 Профил на сайта на Дуисбург 
 Профил на levskisofia.info

Български футболисти
Футболисти на ПФК Левски (София)
Футболисти на Херта Берлин
Футболисти на МШФ Дуисбург
Футболисти на Ботев (Пловдив)
Футболисти на Черно море (Варна)
Футболисти на Славия (София)
Футболисти на Верея (Стара Загора)
Футболисти на Ботев (Враца)
Български футболисти в Германия
Български футболисти в Гърция
Раковчани
Български католици